钦定古今图书集成/明伦汇编/官常典/第648卷 > 余泰
## 钦定古今图书集成/明伦汇编/官常典/第648卷 > 余泰

按《延平府志》：“泰，将乐人，成化十六年庚子举人，知广
东兴宁县。宁民尚争，交相攻讦，有经十馀年不决者。
泰至，廉得其情，数日剖之殆尽。宋县令颜衮、主簿徐
千能同死节，为之考证。志载立祠，率父老祗谒，民始
知义。生员薛绪、王天与被诬久系，为之申释，绪得复
廪膺贡。天与后登科第，士气益振。邻封龙圭、石马二”
洞旧戍与贼通，隐为陈利害，洞贼帖服。其恩威并济
如此。后无意仕进，乞休归，杜门不出。卒年七十二。有
《春庵文集》藏于家。